b'\n_START_ARTICLE_\nTihotapljenje ljudi\n_START_SECTION_\nRazlogi za tihotapljenje\n_START_PARAGRAPH_\n\xc5\xa0tevilni posamezniki, ki se jih tihotapi, s tem sogla\xc5\xa1ajo ker be\xc5\xbeijo pred rev\xc5\xa1\xc4\x8dino in stisko, naravnimi nesre\xc4\x8dami, konflikti, preganjanjem, ter i\xc5\xa1\xc4\x8dejo prilo\xc5\xbenosti in bolj\xc5\xa1e pogoje za \xc5\xbeivljenje v tujini. Drugi lahko be\xc5\xbeijo z namenom zaprositve za azil. Kljub temu, da so mnogi ilegalni migranti revni in neizobra\xc5\xbeeni, so med njimi tudi tisti, ki pripadajo izobra\xc5\xbeenemu srednjemu sloju. Verjetno je edina posplo\xc5\xa1itev, ki jo lahko naredimo glede ilegalnih migrantov ta, da si vsi prizadevajo za bolj\xc5\xa1e \xc5\xbeivljenje.\n_START_SECTION_\nTihotapske operacije\n_START_PARAGRAPH_\nTihotapljenje ljudi sega od manj\xc5\xa1ih do obse\xc5\xbenih operacij na nadnacionalnem trgu. Manj\xc5\xa1i tihotapci na\xc4\x8deloma urejajo vse vidike svojih operacij sami. Vendar pa tihotapci bolj pogosto sodelujejo in poslujejo znotraj ve\xc4\x8dje tihotapske mre\xc5\xbee, kjer obstaja delitev dela med vpletenimi akterji. V preteklosti so bili tihotapski obro\xc4\x8di bolj nepomembni, amaterski in omejeni. Vendar pa so s porastom tihotapljenja ljudi postali vse bolj obse\xc5\xbeni in organizirani. V Mehiki je po besedah Jim Chaparre nekdaj majhen in neformalen tihotapski posel postal mo\xc4\x8dna mre\xc5\xbea "dobesedno stotin kriminalnih zdru\xc5\xbeenj, nekaterih na manj\xc5\xa1i, drugih na vi\xc5\xa1ji ravni". (Pravzaprav je, ko je tok ilegalnih migrantov iz Mehike v Zdru\xc5\xbeene dr\xc5\xbeave Amerike postal vse bolj organiziran, nastala prilo\xc5\xbenost za tihotapske skupine v Mehiki, da svoje storitve ponujajo tudi dr\xc5\xbeavljanom drugih dr\xc5\xbeav, ne le Mehike. Tihotapske operacije so pogosto zelo kompleksne in tihotapljene osebe se pogosto ustavijo v drugih dr\xc5\xbeavah po svetu preden prispejo do svojega kon\xc4\x8dnega cilja)._NEWLINE_Libanonsko-mehi\xc5\xa1ka tihotapska mre\xc5\xbea vpletena v tihotapljenje ljudi v Zdru\xc5\xbeene dr\xc5\xbeave Amerike, ki je pri\xc5\xa1la pod drobnogled policije in proti-obve\xc5\xa1\xc4\x8devalnih slu\xc5\xbeb je opisana v literaturi._NEWLINE_\xc4\x8cez leta se je tihotapljenje razvilo v dovr\xc5\xa1eno storitveno dejavnost, z uporabo razli\xc4\x8dnih poti in enklav, ki omogo\xc4\x8dajo tihotapcem, da postanejo institucionalizirani. Primeri takih poti so; iz Mehike in Srednje Amerike v Zdru\xc5\xbeene dr\xc5\xbeave Amerike, iz Zahodne Azije preko Gr\xc4\x8dije in Tur\xc4\x8dije v dr\xc5\xbeave Zahodne Evrope, znotraj Vzhodne in Jugovzhodne Azije. Za cveto\xc4\x8d posel tihotapljenja ljudi so odgovorni razli\xc4\x8dni med seboj povezani dejavniki. od slabe pravne ureditve in ohlapne mejne kontrole do skorumpiranih uradnikov in mo\xc4\x8di organiziranega kriminala.'